
КЫРГЫЗ РЕСПУБЛИКАСЫНЫН ЖАЛПЫ БИЛИМ БЕРҮҮ 
УЮМУНУН ПСИХОЛОГУНУН ИШИН УЮШТУРУУ ЖӨНҮНДӨ
ЖОБО

1. Жалпы жоболор
1. Кыргыз Республикасынын жалпы билим берүү уюмунун психологунун иши жөнүндө ушул Жобо (мындан ары – Жобо) жалпы билим берүү уюмунун психологунун ишинин максатын, милдеттерин, иштөө принциптерин жана негизги багыттарын, укуктарын, купуялуулукту камсыз кылууга жана документтерди жүргүзүүгө карата талаптарды, кризистик кырдаалдарга чара көрүү, ведомстволор аралык өз ара аракеттенүү жана кесиптик жактан өнүгүү тартибин аныктайт.
2. Жобо төмөнкү ченемдик укуктук актыларга ылайык иштелип чыкты:
· Кыргыз Республикасынын Конституциясына;
· Кыргыз Республикасынын Балдар жөнүндө кодексине;
· Кыргыз Республикасынын Үй-бүлө кодексине;
· [bookmark: _GoBack]Кыргыз Республикасынын Санарип кодексине;
· Кыргыз Республикасынын “Билим берүү жөнүндө”, Кыргыз Республикасынын “Үй-бүлөлүк зомбулуктан сактоо жана коргоо жөнүндө”, Кыргыз Республикасынын “Укук бузуу бузуулардын алдын алуунун негиздери жөнүндө” мыйзамдарына;
· Кыргыз Республикасынын Министрлер Кабинетинин “Үй-бүлөлүк зомбулуктан сактоо жана коргоо системасын өркүндөтүү жана мамлекеттик органдардын ведомстволор аралык өз ара аракеттенүүсүн координациялоо боюнча чаралар жөнүндө” токтомуна ошондой эле Кыргыз Республикасынын башка ченемдик-укуктук актыларына ылайык иштелип чыкты. 
3. Психолог жалпы билим берүү уюмунун кызматкери болуп саналат жана билим алуучулардын психологиялык саламаттыгын жана психологиялык коопсуздугун камсыз кылууга көмөктөшүүгө, алардын өнүгүүсүн, адаптациялануусун, билим берүү процессине тартылуусун жана коомдук чөйрөгө ыңгайлашуусун колдоого багытталган кесипкөйлүк ишмердүүлүктү жүзөгө ашырат.
4. Психолог административдик жактан билим берүү уюмунун директоруна баш ийет. Психолог кесиптик компетенциясынын чегинде психологиялык ишинин, диагностикалоочу куралдардын, консультация берүү усулдарынын жана психологиялык тобокелдиктерди кесипкөйлүк менен баалоо жолдорунун илимий жактан негизделген усулдарын жана формаларын өз алдынча тандайт. Административдик башкаруу учурунда жеке консультациялардын мазмунуна кийлигишүүнү, маалыматтын купуялуулугун ачыкка чыгарууну талап кылууну же кесиптик корутундуларды таңуулоону камтыбоого тийиш.
5. Психолог Кыргыз Республикасынын эмгек мыйзамдарында жана жалпы билим берүү уюмунун уставында белгиленген тартипте кызмат ордуна дайындалат жана кызмат ордунан бошотулат.
2. Квалификациялык талаптар
6. Жалпы билим берүү уюмунунун психолог кызматына төмөнкү квалификациялык талаптарга ылайык келген адам дайындалат:
7. “Психология” адистигин бүтүргөн жогорку билимдүү адис;
8. “Психология” адистигин бүтүргөн атайын орто билимдүү адис;
9.  Педагогикалык бакалавр билими бар болуп, “психология” магистрине окуган адис;
10.  Психология багыты боюнча кесиптик чеберчиликти жогорулатууга мамлекеттик окуу жайдан 144 сааттан кем эмес окуу курсунан өткөн адис (Педагогикалык кызматкерлердин квалификациясын жогорулатуу жана кайра даярдоо республикалык институтунун, облустук билим берүү институттары,                   И. Арабаев атындагы Кыргыз мамлекеттик университетинин, Ж.Баласагын атындагы Кыргы улуттук университетинин, Ош мамлекеттик университетинин сертификаты же диплому менен).
3. Психологдун ишинин максаты жана негизги милдеттери
11. Максаты – психологиялык жактан коопсуз, колдоочу, инклюзивдүү жана басмырлоого жол бербеген чөйрөнү түзүүгө жана билим алуучулардын психологиялык  саламаттыгын сактоого көмөктөшүү. 
12. Психологдун негизги милдеттери:
· билим алуучулардын адаптациялануусун, өнүгүүсүн жана билим берүү процессине тартылуусун психологиялык жактан коштоо;
· билим алуучулардын эмоционалдык, жүрүм-турумдук, социалдык жана окуудагы кыйынчылыктарын, психологиялык саламаттыгынын бузулуу факторлорун жана дезадаптациялануу тобокелдиктерин аныктоо;
· өзүнүн компетенциясынын чегинде жекече жана топтук психологиялык жардам көрсөтүү;
· психологиялык жактан коопсуз, инклюзивдүү жана басмырлоого жол бербеген билим берүү чөйрөсүн түзүүгө, мектеп зомубулугунун (буллингдин), кибербуллингдин, өзүнө зыян келтирүүчү жана башка тобокелчиликтүү жүрүм-турумдардын алдын алууга, ошондой эле кризистик кырдаалдарга чара көрүүгө катышуу;
· өзгөчө билим берүү муктаждыктары бар билим алуучуларды психологиялык жактан коштоо жана билим алуучулардын кесиптик жактан өз алдынча багыт алуусуна көмөктөшүү;
· ата-энелер (мыйзамдуу өкүлдөр), педагогикалык кызматкерлер жана билим берүү  мамилелеринин башка катышуучулары менен консультациялык жана психологиялык агартуу иштерин жүргүзүү;
· адистер аралык жана ведомстволор аралык өз ара аракеттенүүгө катышат,  анын ичинде тиешелүү негиздер бар болгон учурда билим алуучуларды адистештирилген кызматтарга өз убагында кайра багыттоо ж.б.
4. Психологдун ишинин принциптери
13. Психолог өзүнүн ишинде төмөнкү принциптерге ылайык иш алып барат:  
· баланын эӊ мыкты кызыкчылыктарынын артыкчылыктуулугу жана анын укуктарын, кадыр-баркын жана жеке инсандыгын урматтоо;
·  “зыян келтирбе” принциби жана коопсуздуктун артыкчылыктуулугу;
· мыйзамдуулук, кесиптик компетенттүүлүк жана жоопкерчилик;
·  купуялуулук жана жеке маалыматтардын ачыкка чыгуусун минималдаштыруу;
· мыйзамдарда башкача каралбаган учурларда психологиялык ишке катышуунун ыктыярдуулугу;
· баланын пикирин, анын жаш өзгөчөлүгүн, өсүп жетилүү деңгээлин жана психологиялык жардамдын мүнөзүн түшүнүү жөндөмдүүлүктөрүн эске алуу;
· басмырлоого жол бербөө жана билим алуучулардын маданий, тилдик, гендердик, социалдык жана башка өзгөчөлүктөрүн урматтоо;
· илимий жактан негизделген, ишенимдүүлүгү жана жарактуулугу тастыкталган, билим алуучулардын жаш өзгөчөлүктөрүнө ылайык келген усулдарды колдонуу; 
· адистер аралык жана ведомстволор аралык өз ара аракеттенүү жана кесиптик чектерди сактоо. 
5. Психологодун ишинин өз ыйгарым укуктарынын чектери 
14. Психолог ишин ээ болгон квалификациясынын, кесиптик компетенциясынын жана психологиялык жардамды коопсуз көрсөтүү үчүн зарыл болгон шарттардын чегинде  жүзөгө ашырат.
15. Психолог медициналык жана психиатриялык диагноздорду койбойт, дарылоону жана дары-дармек каражаттарын дайындабайт. 
16. Психолог кызматтык милдеттеринин алкагында адистештирилген клиникалык же медициналык жардамды талап кылган абалдар боюнча узак мөөнөттүү психотерапияны жүргүзбөйт; тиешелүү көрсөткүчтөр болгон учурда башка адистештирилген кызматтарга багыттоону уюштурат.
17. Психолог тергөөчүнүн, алгачкы текшерүү органынын же тартиптик комиссиянын функцияларын аткарбайт, ошондой эле чыр-чатакка же болжолдуу  зомбулукка катышкан адамдардын юридикалык же тартиптик жактан айыптуулугун аныктабайт.
18. Психолог билим алуучуга карата аны жазалоо, мажбурлоо же тартиптик таасир көрсөтүү каражаты катары пайдаланылбайт.
19. Соттук экспертизага катышуу мектеп психологунун кызматтык милдеттерине кирбейт. Соттук-эксперттик ишмердүүлүктү тиешелүү укуктук макамга жана квалификацияга ээ  адамдар гана аткарышат, бул  жалпы билим берүү уюмунун психологунун кызматтык милдеттеринен тышкары жүзөгө ашырат.
20. Психолог купуялуулук, кесиптик этика жана усулдарды колдонуу эрежелеринин талаптарына ылайык, тестирлөөнүн жыйынтыктарын жана психологиялык диагностикалоо усулдарынын материалдарын үчүнчү тараптарга бербейт.
21. Кызыкчылыктардын кагылышы, компетенциянын жетишсиздиги орун алса, купуялуулукту камсыз кылуу мүмкүн болбосо же коопсуз психологиялык жардам көрсөтүүгө тоскоол болгон башка жагдайлар  бар болсо, психолог башка адиске кайра багыттоону же башка адисти тартууну уюштурат.
6. Билим алуучунун укуктары жана психологиялык ишмердүүлүктөгү маалыматтык макулдук 
22. [bookmark: _heading=h.ihtfog9hvec3]Билим алуучу өзүнө карата урмат-сыйга негизделген, коопсуз жана басмырлоого жол бербеген,  кадыр-баркы жана жеке чектерин корголгон, ошондой эле анын жашын, жетилүү деңгээлин, жекече, тилдик жана маданий өзгөчөлүктөрүн эске алган мамилеге укуктуу.
23. Билим алуучу менен жекече психологиялык иштөөнү баштоого чейин билим алуучуга, анын ата-энесине (мыйзамдуу өкүлдөрүнө) иштөөнүн тартиби (максаты, ишти жүргүзүүнүн негизги шарттары, болжолдуу узактыгы, купуялуулуктун чектери жана суроо берүү укугу) жеткиликтүү формада түшүндүрүлөт. 
24. Психологдун иши  Кыргыз Республикасынын мыйзамдарында белгиленген тартипте, ыктыярдуулуктун жана маалыматтык макулдуктун негизинде, баланын жаш курагын жана жетилүү деңгээлин эске алуу менен жүргүзүлөт.
25. Билим алуучу өз пикирин билдирүүгө, суроолорду берүүгө жана жүргүзүлүп жаткан психологиялык иштөө жөнүндө түшүнүктүү маалымат алууга укуктуу. Ыктыярдуу психологиялык жардам алуудан баш тартуу жазалоого, басмырлоого же билим алуу укуктарын чектөөгө алып келбейт.
26. Билим алуучу психологиялык жардам алуу процессиндеги берилген маалыматтардын купуялуулугуна Кыргыз Республикасынын мыйзамдарында караштырылган учурлардан тышкары укуктуу.
27. Билим алуучунун же башка адамдардын өмүрүнө же ден соолугуна түздөн-түз коркунуч пайда болгон учурда, зомбулуктун белгилери аныкталганда, ошондой эле мыйзамдарда каралган башка учурларда, психолог  алдын ала маалыматтык макулдуктан көз карандысыз түрдө коопсуздукту камсыз кылуу жана кайра багыттоо боюнча зарыл чараларды көрөт.
28. [bookmark: _heading=h.dlsokbqnmhdp]Эгер мыйзамдуу өкүл зомбулуктун болжолдуу булагы болуп эсептелсе же ага маалымат берүү бала үчүн  тобокелдикти күчөтүүсү мүмкүн болсо, психолог мыйзамдарга жана баланы коргоонун бекитилген механизмдерине ылайык мындай адамга маалымат бербестен тиешелүү коргоо чараларын  ыкчам түрдө уюштурат. 
7. Купуялуулук жана маалыматты коргоо
29. Кесиптик ишмердүүлүгүнүн жүрүшүндө психолог тарабынан алынган маалыматтар купуялуу болуп  эсептелет жана Кыргыз Республикасынын мыйзамдарына ылайык иштетилет.
30. Купуялуулук баланын же башка адамдардын өмүрүнө же ден соолугуна түздөн-түз коркунуч пайда болгон учурда, ыйгарым укуктуу органдарга милдеттүү түрдө маалымат берүүнү талап кылган жагдайлар аныкталганда, ошондой эле мыйзамдарда каралган башка учурларда чектелиши мүмкүн. 
31. Маалыматты кызматтык тартипте өткөрүп берүү зарылчылыгы пайда болгондо психолог маалыматтардын минималдуу түрдөгү зарыл болгон көлөмүн гана берет, маалыматты кызматтык тартипте өткөрүп берүүнүн негизин, маалыматты алуучуну жана көрүлгөн чараларды белгилейт.
32. Администрацияга, педагогдорго жана мектептин башка кызматкерлерине коопсуздукту камсыз кылуу жана билим берүү процессин уюштуруу үчүн зарыл болгон кесиптик сунуштар жана маалымат берилет. Жекече консультациялардын мазмуну жана кенен баяндалган (белгиленип көрсөтүлгөн) психологиялык жазуулар 30-пунктта каралган учурлардан тышкары башка бардык учурда ачыкка чыгарылбайт.
33. Психологиялык документтер алардын  жеткиликтүү болуусу катуу чектелген шарттарда сакталат: кагаз түрүндөгү материалдар – атайын бөлмөдөгү кулпуланган шкаф же сейфтин ичинде, ал эми электрондук маалыматтар – кирүү мүмкүнчүлүгүн көзөмөлдөнгөн, корголгон системада сакталат.
34. Психологиялык документтерди сактоо, өткөрүп берүү, архивдөө жана жок кылуу мөөнөттөрү Кыргыз Республикасынын мыйзамдарына, иштердин номенклатурасына жана башка ченемдик укуктук актылар менен аныкталат.
35. Отчеттуулук жана талдоо жүргүзүү үчүн артыкчылыктуу түрдө жалпыланган маалыматтар пайдаланылат. 
8. Консультациялык, оӊдоп-түзөөчү жана өнүктүрүүчү иш
36. Консультациялык иш адаптациялоо, эмоционалдык абал, теңтуштары жана чоң адамдар менен болгон мамилелер, стресстик жана чыр-чатактуу кырдаалдар, үй-бүлөлүк кыйынчылыктар, билим алууга карата шыктануу, кесип тандоо жана башка психологиялык суроо-талаптар боюнча жүргүзүлөт.
37. Оӊдоп-түзөөчү жана өнүктүрүүчү иш өзүн-өзү эмоционалдык жактан жөнгө салууга,  байланышууну жөнгө салууга, стресске туруктуулук, конструктивдүү жүрүм-турум, билим алууга карата шыктануу, өзүнүн натыйжалуу экенине ишенүү көндүмдөрүн жана социалдык көндүмдөрүн калыптандырууга багытталат.
38.  Топтук программалар билим алуучулардын жаш өзгөчөлүктөрүнө, программанын максатына, топтун курамына жана психологиялык коопсуздуктун талаптарына ылайык келүүгө тийиш. Топтук ишке катышуу билим алуучунун жеке маалыматтарынын жалпыга ачык жарыяланып кетүүсүнө же кысымга алынуусуна алып келбөөсү зарыл.
9. Кризистик кырдаалдарга чара көрүү
39. Кризистик кырдаалдарга чара көрүү суициддик тобокелдиктин же өзүнө зыян келтирүүнүн белгилери байкалганда, зомбулукту башынан кечирген учурда, курч жаракаттык реакцияларда, оор жоготуу учурунда, өмүргө же ден соолукка коркунуч пайда болгондо, ошондой эле башка коопсуздукту камсыз кылуу боюнча кечиктирилгис чараларды көрүүнү талап кылган кырдаалдарда  жүргүзүлөт. 
40. Кризистик кырдаал аныкталганда психолог дароо коопсуздукка карата актуалдуу коркунучка баа берет, билим алуучунун коопсуздугун камсыз кылуу менен аны  коштоону уюштурат, ыйгарым укуктуу адамдарга баланы коргоо үчүн зарыл болгон көлөмдө маалымат берет жана тиешелүү кызматтарды тартууну демилгелейт.
41. Билим алуучунун өмүрүнө түздөн-түз коркунуч жаралган же ага зыян келтирүү коркунучу жогору болгон учурда, билим алуучуну мыйзамдуу өкүлүнө, медициналык кызматкерге, ыкчам жардам көрсөтүү кызматына же башка ыйгарым укуктуу адамга өткөрүп бергенге чейин анын коопсуздугу көзөмөлсүз калтырылбоого тийиш. 
42. Мыйзамдуу өкүлүнө маалымдоо баланын кызыкчылыктарын жана коопсуздугун эске алуу менен ишке ашырылат. Эгерде мыйзамдуу өкүл зомбулуктун болжолдуу булагы болуп  эсептелсе же ага маалымдоо тобокелдикти күчөтүшү мүмкүн болсо, анда психолог баланы коргоонун мыйзамда каралган механизмдерине жана ведомстволор аралык өз ара аракеттенүү  тартибине ылайык иш алып барат.
43. Үй-бүлөлүк зомбулук аныкталган учурда психолог Кыргыз Республикасынын мыйзамдарына жана үй-бүлөлүк зомбулуктан коргоо жана сактоо боюнча мамлекеттик органдардын ведомстволор аралык өз ара аракеттенүүсүнүн колдонуудагы тартибине ылайык иш алып барат.
44. Психолог балага карата тергөө же далилдерди чогултууга багытталган сурамжылоону жүргүзбөйт жана ыйгарым укуктуу органдардын ишине тоскоолдуктарды пайда кылуусу мүмкүн болгон аракеттерди жасабайт. Анын биринчи кезектеги функциясы: психологиялык коопсуздукту камсыз кылуу, колдоо көрсөтүү, жардамга болгон муктаждыкты баалоо жана тиешелүү кызматтарга кайра багыттоо.
45. Тобокелдикти баалоонун кеңири критерийлери, аракеттердин ырааттуулугу, тиешелүү кызматтардын байланышуу түйүндөрү, маалымдоо тартиби жана андан кийинки коштоо тартиби кризистик кырдаалдарга чара көрүүнүн өзүнчө бекитилген алгоритмдери менен аныкталат.
10.  Билим берүү чөйрөсүндөгү психологиялык коопсуздук жана алдын алуу
46. Мектептеги зомбулук (буллинг) же башка зомбулук болушу мүмкүн экендиги жөнүндө маалымат келип түшкөндө психолог жабыр тарткан адамга жана башка катышуучуларга психологиялык колдоо көрсөтөт, психологиялык кесепеттерди баалоого жана колдоо көрсөтүү чараларын иштеп чыгууга катышат (аракеттердин алгоритмине/протоколуна ылайык).
47. Психолог администрация жана башка адистер менен бирге билим берүү чөйрөсүндөгү психологиялык тобокелдик факторлоруна талдоо жүргүзөт жана класстык,  кош класстар аралык жана мектеп деңгээлинде алдын алуу чараларын сунуштайт.
48. Алдын алуу программалары билим алуучулардын жаш өзгөчөлүктөрүнө ылайыктуу болуусу, басмырлоого жол бербөөсү, кысымга кабылууга алып келбөөсү керек жана мүмкүн болушунча билим алуучулардын муктаждыктарын баалоонун негизинде иштелип чыгууга тийиш.
11.  Ата-энелер (мыйзамдуу өкүлдөр) жана педагогдор менен иштөө
49. Психолог ата-энелер (мыйзамдуу өкүлдөр) үчүн баланын өнүгүүсү, адаптациялануусу, анын эмоционалдык саламаттыгы, бала менен өз ара аракеттенүү жана адистештирилген жардамга өз убагында кайрылуу маселелери боюнча консультацияларды, семинарларды, тренингдерди жана психологиялык агартуу иш-чараларын өткөрөт.
50. Психолог педагогдорго билим алуучулардын жекече өзгөчөлүктөрүн эске алуу, жагымдуу психологиялык климатты түзүү, чыр-чатактардын жана эмоционалдык  саламаттыгынын бузулушунун алдын алуу боюнча сунуштарды берет.
51. Педагогдорго жана ата-энелерге берилүүчү сунуштар кысымга алуучу чектөөлөрдү жана медициналык диагноздорду камтыбастан түзүлөт жана баланы колдоо үчүн зарыл   маалымат менен гана чектелет.
52. Психолог педагогдордун кесиптик чарчоосунун алдын алуу боюнча психологиялык агартуу ишин жүргүзө алат, бирок мектеп кызматкерлерине узак мөөнөттүү жекече психотерапия жүргүзүү мектеп психологунун негизги функцияларына кирбейт жана зарылчылыкка жараша кызматтык көз карандылык мамилелеринен  сырткары жүзөгө ашырылат.
12.  Адистер аралык жана ведомстволор аралык өз ара аракеттенүү
53. Психолог администрация, социалдык педагог, педагогикалык жана медициналык кызматкерлер, инклюзивдүү билим берүү боюнча адистер, ыйгарым укуктуу органдар, ошондой эле адистер аралык жана ведомстволор аралык коштоого тартылган башка катышуучулар менен алардын компетенциясынын чегинде өз ара аракеттенишет.
54. Психолог психологиялык баа берүү, психологиялык жардам көрсөтүү, сунуштарды берүү жана алдын алуу иши үчүн өз ыйгарым укуктарынын чегинде жооптуу болуп саналат.
55. Зарыл болгон учурда психолог ведомстволор аралык өз ара аракеттенүүнү жана саламаттык сактоо, социалдык коргоо, балдарды коргоо, ички иштер органдары кызматтарына, кризистик жана башка адистештирилген кызматтарга мыйзамга ылайык кайра багыттоону демилгелейт.
56. Адистер аралык жана ведомстволор аралык өз ара аракеттенүүнүн алкагында маалымат алмашуу купуялуулукту жана жеке маалыматтарды коргоонун талаптарын сактоо менен, минималдуу түрдө зарыл болгон көлөмдө гана жүргүзүлөт.
57. Психолог башка адистердин жана органдардын функцияларын алмаштыра албайт жана алардын компетенцияларына кирген маселелер боюнча чечимдерди жалгыз кабыл албайт.
13.  Психологдун укуктары
58. Психолог төмөнкүлөргө укуктуу:
· иштин илимий жактан негизделген усулдарын жана формаларын өзүнүн   кесиптик компетенциясынын чектеринде өз алдынча тандоого;
· билим алуучуга  жардам көрсөтүү үчүн зарыл маалыматты мыйзамдардын жана  маалыматтык макулдуктун талаптарын сактоо менен алууга;
· суроо-талап кесиптик компетенциясынын чегинен чыгып жатса, кызыкчылыктардын кагылышы бар болсо, коопсуздукту камсыз кылуу үчүн зарыл шарттар жок болсо же суроо-талапты аткаруу мыйзамга жана кесиптик этикага карама-каршы келсе, анда   аны аткаруудан баш тартууга же тиешелүү адиске багыттоону уюштурууга;
· администрацияга психологиялык коопсуздук, алдын алуу жана билим берүүнүн шарттары боюнча сунуштарды киргизүүгө; мугалимдер кеӊешине, консилиумга жана жумушчу топторго катышууга;
· ишти купуялуулукту сактоо менен алып баруу үчүн шарттарды талап кылууга: обочолонгон иш бөлмөсүн, документтердин коопсуз сакталуусун, усулдардын жеткиликтүү болуусун;
· квалификациясын жогорулатууга, усулдук колдоого ээ болууга;
· кесиптик ар-намысын, кадыр-баркын жана кызматтык  аброюн коргоого; өзүнүн ишмердүүлүгүн баалоого тиешелүү документтер менен таанышууга жана түшүндүрмө берүүгө;
· тартиптик же кызматтык иликтөө жүргүзүлгөн учурда өзүнүн кызыкчылыктарын психологиялык жамааттан адистерди тартуу менен же өкүлү аркылуу (адвокаттарды кошкондо) өз алдынча коргоого;
· Кыргыз Республикасынын мыйзамдарында жана уставда караштырылган башка укуктарга. 
14.  Психологдун жоопкерчилиги
59. Психолог кызматтык милдеттерин аткарбагандыгы же талапка ылайык аткарбагандыгы, билим алуучулардын укуктарын бузгандыгы, купуялуу маалыматты мыйзамсыз ачыкка чыгаргандыгы, дене бойлук же психологиялык зомбулук көрсөткөндүгү, документтерди бурмалагандыгы, коопсуздук талаптарын аткарбагандыгы жана билим алуучулардын өмүрүнө жана ден соолугуна анын күнөөсүнөн улам зыян келтирилгендиги үчүн тартиптик, административдик жана кылмыш-жаза жоопкерчилигине тартылат.
15.  Пландаштыру, отчеттуулук жана иштин сапатын баалоо
60. Психолог окуу жылы үчүн жылдык иш планын билим берүү уюмунун максаттарынын, билим алуучулардын муктаждыктарына жана аныкталган психологиялык тобокелчилик факторлоруна талдоо жүргүзүүнүн негизинде түзөт. 
61. Психологдун отчеттуулугу ишинин түрлөрү, көрсөтүлгөн жардамдын көлөмү, аныкталган тенденциялар, өткөрүлгөн алдын алуу программалары, кайра багыттоо учурлары жана системдүү сунуштар жөнүндө артыкчылыктуу түрдө жалпыланган жана жекелештирилбеген маалыматтарды камтууга тийиш. 
62. Жекече консультациялардын мазмуну, конкреттүү окуялар жөнүндө кеңири маалыматтар жана психологиялык диагностикалоонун жыйынтыктары мыйзамдарда түздөн-түз каралган учурлардан сырткары башка бардык учурда жалпыга жеткиликтүү эмес же административдик отчеттуулукка киргизилбейт.
63. Иштин сапатын баалоодо сандык көрсөткүчтөр гана эске алынбастан, ошол эле учурда жардамдын өз убагында көрсөтүлүшү, алдын алуу иштеринин системдүүлүгү, баланын укуктарынын жана кесиптик этиканын сакталышы, колдонулган усулдардын негиздүүлүгү, кайра багыттоонун жана андан кийинки коштоонун сапаты эске алынат.
64. Өткөрүлгөн консультациялардын, тренингдердин же диагностикалоонун саны психологдун ишинин натыйжалуулугун баалоонун жалгыз критерийи боло албайт.
16.  Психологдун документтерди жүргүзүүсү
65. Психолог ушул Жободо жана бекитилген формаларда белгиленген көлөмдө милдеттүү түрдө тартипке ылайык, купуялуулукту сактаган кесиптик жана усулдук документтерди жүргүзөт.
66. Милдеттүү  толтурулуучу документтерге төмөнкүлөр кирет: 
· жылдык иш план;
· белгиленген мезгил үчүн аналитикалык отчёт;
· жеке маалыматтардын минималдуу гана топтомун камтыган психологиялык иш алып баруунун түрлөрүн эсепке алуу журналы; 
· кайра багыттоо жана ведомстволор аралык өз ара аракеттенүү боюнча документтер (тиешелүү  окуяларболгон учурда).
67.  Купуялуу кесиптик иш алып баруу үчүн документтерди толтуруу жекече коштоо үчүн зарыл болгон учурларда гана жүргүзүлөт жана жекече иштөө картасын, диагностикалоонун маанилүү жыйынтыктарын, коштоо планын, көрсөтүлгөн жардамдар боюнча кыскача жазууларды, динамиканы жана сунуштарды, ошондой эле зарыл болгон учурда маалыматтык макулдук жөнүндөгү документтерди камтышы мүмкүн.  
68. Жалпы консультацияларды эсепке алуу журналы психологиялык көйгөйдү кеңири баяндоону, зомбулук жөнүндө маалыматтарды, суициддик ойлор жөнүндө маалыматтарды, диагноздорду же башка сезимталдуу маалыматтарды камтууга тийиш эмес. Мындай маалыматтар зарыл болгон учурда корголгон жекече документтерде гана катталат.
69. Усулдук документтерге колдонулган программалар, топтук сабактардын пландары, психологиялык жактан агартуу материалдары, усулдук иштелмелер жана колдонула турган диагностикалоо куралдарынын тизмеси кирет.
70. Жалпы билим берүү уюмунун психологунун документтери бөтөн адамдардын жеткиликтүүлүгүн чектөө жана жеке, купуя маалыматтарды коргоону камсыз кылуу шарттарында сакталат. Документтерди сактоо мөөнөттөрү Кыргыз Республикасынын архив иши, жеке маалыматтарды коргоо жаатындагы мыйзамдарына жана жалпы билим берүү уюмунун бекитилген иштер номенклатурасына ылайык аныкталат. Белгиленген сактоо мөөнөтү аяктагандан кийин документтер белгиленген тартипте архивге өткөрүлүп берилет же жок кылынат. Жеке жана купуя маалыматтарды камтыган документтер алардагы маалыматтарды кайра калыбына келтирүү мүмкүнчүлүгүн жокко чыгарган ыкма менен, тиешелүү акт түзүү аркылуу жок кылынат.
17. Квалификациялык жогорулатуу жана кесиптик өнүгүү
71. Психолог үзгүлтүксүз түрдөгү кесиптик квалификациялык жогорулатуудан жана усулдук колдоодон өтүп турууга укуктуу. 
72. Квалификациялык жогорулатуу купуялуулук талаптарын сактоо менен жүргүзүлөт; окуялар жекелештирилбеген же идентификациялоо минималдаштырылган түрдө сунушталат.
73. Жалпы билим берүү уюму жана билим берүүнүн тиешелүү башкаруу органы психологдун билим берүү чөйрөсүндөгү мыйзамдарда жана ченемдик-укуктук актыларда белгиленген мөөнөттөргө ылайык квалификациясын жогорулатып туруусуна көмөктөшөт.
74. Психолог кесиптик бирикмелердин, ассоциациялардын, кесиптик жамааттардын ишмердүүлүгүнө жана үзгүлтүксүз түрдөгү кесиптик өнүгүүнүн башка формаларына катышууга укуктуу.
18.  Психологдун ишин уюштуруунун шарттары
75.  Жалпы билим берүү уюму купуялуулуктун сакталышы жана психолог өзүнүн кесиптик ишин коопсуз жүргүзүүсү үчүн бардык зарыл болгон шарттарды түзөт, анын ичинде жекече иштөө үчүн өзүнчө же функционалдык жактан обочолонгон иш бөлмөсү менен жана документтерди корголгон жерде сактоо мүмкүнчүлүгүн камсыз кылат.
76. Психологдун иш жүктөмү жекече жана топтук ишке, алдын алууга, диагностикалоо жүргүзүүгө, кризистик кырдаалдарга чара көрүүгө, ата-энелер жана педагогдор менен өз ара аракеттенүүгө, документтерди жүргүзүүгө, усулдук иш алып барууга жана кесиптик өнүгүүгө сарпталуучу убакытты эске алуу менен пландаштырылат.

